Monesterio de San Chuan d'a Peña - Biquipedia, a enziclopedia libre

# Monesterio de San Chuan d'a Peña

### De Biquipedia

Monesterio Biello de San Chuan d'a Peña
Monesterio Biello
Claustro d'o Monesterio Biello

O Monesterio de San Chuan d'a Peña ye situato á lo surueste de Chaca, n'a probinzia de Uesca, estió lo monesterio más importán d'Aragón en l'alta Edá Meya.

Dixe a falordia, que un choben noble de nombre Boto, yera de cazata por istos paraches cuan beyó un pardo. O cazataire corrió dezaga d'a suya presa, pero ista fuyiba y cuan plegó á lo mon Pano, Boto s'espeñó por o xerbicadero. Miraglosamén perbibió á la caíta. Dende o fundo d'o barranco, beyó una chicota espelunga en a cuala trobó una armita adedicata á San Chuan Baltista y, en o interior, trobó lo calabre d'un armitaño clamado Chuan d'Atarés. Alticamato por o trobo, fue ta Zaragoza, bendió todas as suyas posesions y chunto á lo suyo chirmán Felix fuoron á bibir á ixa espelunga.

S'abitan estas montañas poco dimpués d'a embasión musulmana, cuan se construyió lo castiello de Pano, destruyito en l'añada 734.

Reinando en Pamplona Garzía Íñiguez y Galindo Aznárez I, conde d'Aragón prenzipian á faborexer á lo Monesterio. O rei Garzía Sánchez I atorgó á los monchos dreito de churisdizión, y os suyos suzesors dica Sancho lo Mayor, continuoron ista politica de proteuzión. Astí pasó os suyos primers años San Íñigo. En o reinato de Sancho Remíriz d'Aragón alquiere o suyo mayor protagonismo plegando á estar o pantión d'os reis d'Aragón.

Abió dos inzendios importans en 1494 y 1675. Debito á iste zaguer se construyió lo Monesterio Nuebo.

O Monesterio biello ye Molimento Nazional dende o 13 de chulio de 1889 y o monesterio nuebo ye Molimento Nazional dende 1923.

## [Editar] O santo Grial

Seguntes a falordia española sobre o Santo Grial iste permanixió en o monesterio, dimpués de pasar por dibersos puestos como a espelunga de Yesa, San Pietro de Siresa, San Adrián de Sasabe, San Pietro d'a Sede Reyal de Bailo y a Catedral de Chaca, dende 1071 dica o 1399. A nezesidá d'atrayer á los peregrins que iban á Santiago y que pasaban por o amanau camín de Chaca á lo monesterio fazió que se lebara la reliquia astí. En 1399 o rei Martín I se lebó lo baso sagrau á lo palazio de l'Aljafería de Zaragoza, an estió más de bente añadas, dimpués d'una breu estada en Barzelona, acompañando á lo rey, se tresladó á la Catedral de Balenzia.

| Iste ye l'articlo numero 5.000 d'a Biquipedia.

Retrieved from "http://an.wikipedia.org../../../m/o/n/Monesterio_de_San_Chuan_d%27a_Pe%C3%B1a_9a48.html"

Categorías: Monesterios d'Aragón | Istoria d'Aragón | Probinzia de Uesca | Chazetania

##### Views

- Articlo
- Descusión
- Current revision

##### Rechirar

##### Atras luengas

- Català
- Deutsch
- English
- Español
- Français